Western Union otpremio posljednji brzojav
Telegraf - svojevrsni 'internet Viktorijanskog doba' - tridesetih je godina 19. stoljeća smatran vrhuncem tehnološkog razvoja
27. siječnja završila je jedna komunikacijska era koja je trajala više od jednog stoljeća. Tog je dana Western Union obustavio svoju službu slanja telegrama, službu koja je omogućavala komunikaciju ne samo između udaljenih gradova američkog kontinenta, nego i svijeta. Prema nekima, telegraf je bio daleko više od načina slanja poruka putem žice. Bio je on način globalne komunikacije, Viktorijanski Internet - kako su ga neki zvali. Ukidanjem službe slanja telegrama, Western Union je donio ispravnu poslovnu odluku. Kompanija se odlučila koncentrirati na pružanje financijskih usluga koje su im samo prošle godine, donijele više od 4 milijarde dolara. Amy Fisher je arhivistica korporacije First Data, vlasnika Western Uniona. Ona nam kaže da je 1929. godine za vrijeme najvećeg prometa, kompanija poslala 200 milijuna telegrama. A u 2005. godini Western Union je poslao samo 20 tisuća i to diljem svijeta. "Korištenje je telegrama bez svake sumnje smanjeno i zamijenili su ga drugi načini komunikacije, od telefona i radija do elektronske pošte i faksa. Telegraf je postao uistinu zastarjela tehnologija" - kaže Amy Fisher. U povijesnom muzeju Speedwell u Morristownu u saveznoj državi New Jersey, na mjestu na kojem su Samuel Morse i Alfred Vail izgradili prvi telegrafski uređaj krajem tridesetih godina 19. stoljeća, kustos muzeja Diana Angione kaže da ljudi danas imaju tendenciju uzimanja komunikacije koja se događa u stvarnom vremenu, zdravo-za-gotovo. Većini je nas, kaže Diane Angion, teško zamisliti kako se ova tehnologija ljudima onog vremena činila čudesnom: "Na početku, ljudima je telegraf bio toliko neobičan da su mislili da je u pitanju magija i gotovo da su se podsmjehivali. Mnogi nisu vjerovali da je takav način komunikacije moguć. Jednostavno je bilo nepojmljivo da se poruka može prenijeti od jedne osobe na drugu, a da se pri tome ne čuje ni glasa." Amy Fisher nam kaže da je telegraf bio više od čuda tehnike onog doba. On je promijenio način na koji su ljudi promatrali društvo oko sebe i svoju vezu s tim društvom: "Po prvi su put ljudi odvojeni jedan od drugoga, mogli komunicirati na način koji je bio sličan normalnom razgovoru dvije osobe koje stoje jedna pokraj druge. Brzina te komunikacije nije više bila limitirala na to koliko brzo kurir može hodati ili jahati. Bila je to uistinu velika promjena." Telegrami su imali veliki značaj u privatnim životima ljudi. Oni su prenosili dobre i loše vijesti. Za Anu, jednu od službenica Western Uniona koja je radila na zaprimanju tekstova telegrama, upravo je taj karakter privatnosti značio puno. "Jako sam žalosna. Kao da sam izgubila dobrog prijatelja. Telegram je bio veza sa ljudima koji su mi se sviđali. Na taj sam način dobila uvid u dio njihovog života, a to mi je jako puno značilo" - kaže naša sugovornica. Puno je lijepih tradicija vezano za telegrame. Često se znalo dogoditi da bi Ana putem telegrama, prenosile čestitke poznatim osobama na Broadwayu, nakon uspješnog nastupa. A još je i češće prenosila poruke običnih ljudi koji su na ovaj način učestvovali u važnim događajima svojih najbližih. "Telegram je bio način izražavanja sreće i tuge. Mature, vjenčanja, rođenja djece bile su sretne prigode. A kada bi ljudi umrli, telegrami su bili način da se rodbini ponudi utjeha. Ničega toga više nema. Tradicija je prekinuta. A meni tradicija puno znači." Tradiciju je korporacija First Data prekinula 27. siječnja slanjem zadnjeg telegrama. Ali sjećanje na jedno specifično vrijeme komunikacije među ljudima ostat će još dugo s nama.